钦定古今图书集成/明伦汇编/家范典/第016卷 > 《书先府君事略寄陈石斋》罗伦
## 钦定古今图书集成/明伦汇编/家范典/第016卷 > 《书先府君事略寄陈石斋》罗伦

先君姓罗氏，修大其字也，别号大山，宋忠臣水心先
生七世孙。始祖讳寅辟。五季乱，自豫章徙永丰，至先
府君十八世矣。罗氏在宋，由科第登仕版者数十人，
多以节义著闻。水心先生开礼、松野先生士鼎、馀顽
先生士俊，沧洲先生时翁，其章章者也。先君天性孝
友，兄弟三人，二弟早世，语及，呜咽不已，曰：“命有如某
乎？”大父善耕先生，好义崇文，先君奉承唯谨，无不得
其懽心。视异出弟如同气，指其子谓伦曰：“以养以教，
汝之责也。”乡党宗族，服其衷公，咸取宜焉。折过发赪
色，退省必自愧服。或欺取其资产，曰：“物岂有常主乎？”
家人拾遗，曰：“吾命穷也，可居他人有耶？”竟求其主给
之。家政以传长兄，惟权量必自谨好，早起，鸡鸣必具
巾栉，夜独行不惧。晚益贫，啜粥饮水裕如。客至，必罄
倒而去，谓所知曰：“吾家世忠孝，今有后矣，异日必大
吾门。吾贫且老，何恃以为乐乎？恃有此耳。”俗尚《风水，
说》以祸福胥此出。长兄颇通之，私告曰：“某阴宅，某阳
宅，合堪舆家，慎勿泄。”则曰：“使此地果能福人耶？吾可
独有哉？”走告曰：“吾儿不妄，汝遂有之。”岁壬午，明年值
春官，谓不肖孤曰：“星家谓吾，限出寅当厄汝，第去死
生，命也，不去汝能续乃命乎？”泣请曰：“儿去禄仕矣。”先
君曰：“吾不汝止，第汝欲为之，吾恐有不可得者，吾知
之矣。”明年春正月，先君果弃养，且易箦，谓长兄曰：“毋
以异教污我，吾心事天知之，纵有地狱，吾死不当入
矣。”又三年丙戌，不肖孤果及第，皆如先君言。呜呼痛
哉！先君心，天日也。宜得引考者，乃不禄焉。呜呼痛哉！
遗影在堂，敢希叙赞，幽明光矣。